એ જ રીતે વસિષ્ઠે પણ વ્યભિચારિણીનો ત્યાગ કરવાનો આદેશ આપ્યો છે. એ કહે છે કે ચાર પ્રકારની પત્નીનો ત્યાગ કરી શકાય. એક, શિષ્યનો સંગ કરનારી. બે, પતિના ગુરુ સાથે સંયોગ કરનારી. ત્રણ, પતિની હત્યાનો પ્રયાસ કરનારી અને ચાર, શૂદ્ર સાથે સમાગમ કરનારી. વસિષ્ઠની તુલનામાં બૃહસ્પતિ વધુ કઠોર દંડ દેવાના સમર્થક છે. તેમના મતે પરપુરુષને વ્યભિચાર માટે આકર્ષિત કરનારી સ્ત્રીનાં નાક, કાન અને હોઠ કાપી લેવામાં આવે. તેને રસ્તા પર ફેરવવામાં આવે, પાણીમાં ડુબાડવામાં આવે અથવા તો સાર્વજનિક સ્થળે તેને કૂતરા સામે ફંકી દેવી. પછી કૂતરા તેને ફાડી ખાય. બૃહસ્પતિની સરખામણીમાં વ્યાસ વ્યભિચારિણીને હળવો દંડ દેવાના હિમાયતી છે. તેમના મતે આવી સ્ત્રીને ઘરમાં જ રાખવી જોઈએ, પણ ધાર્મિક કાર્યો કરવાના તેના અધિકાર છીનવી લેવા. સાથે જ ધનસંપત્તિનો અને પતિનો સંગ કરવાનો અધિકાર પણ છીનવી લેવો. તેની કડક શબ્દોમાં નિંદા કરવી અને ઋતુકાળ પછી તે વ્યભિચાર ન કરે તો પત્ની તરીકેના તેના અધિકાર પાછા આપવા. અન્યથા વ્યભિચારિણીને અધિકારોથી વંચિત જ રાખવી. (ક્રમશઃ)